Győri László

*A szarvasok dala*

Sokan vagyunk, és egyre-egyre többen,

bolyongunk szomjan, zörgünk éhesen,

kopár a föld, alig van élelem,

agancsunk már mind kisebbre töpped.

A düh lepi be burjánnal a földet,

ez nem a párzás dühössége, nem

az ugraszt most, a halálfélelem,

az éhség akaszt megvadulva össze.

A földek körül végtelen kerítés,

tilosban áll az incselgő eleség,

a harsogó szár, egy falkának elég,

de falkánk nő, a gazda jól elintéz.

Alászálltunk, bejártuk a falut,

kerestük a kertben a veteményt,

és amikor éjjel a falu elaludt,

rozzant kerítés állt csak elibénk.

Átúszunk rajta az éj habjaiban,

gyümölcs vár, a fa hajtásait

letépik csöndben finom ajkaink

kifosztjuk a kertet, bármit, ami van.

Nyújtott testtel úszunk észrevétlen,

úszunk, úszunk a tilalmason át.

Alszik minden, alszik az almaág

alázatosan Isten édenében.

Tömött zöld sor kínálgatja ízét,

zsenge cső a karcsú kukoricán,

mikor mi van, sorban, egymás után

borul elénk a gazdag teríték.

De megindult ellenünk a hajsza,

a drótkerítés egyre magasabb,

agancsunk a hálóban fönnakad,

vergődünk, és tudjuk, hogy mihaszna.

Túl sokan vagyunk a tető erdejében

a kószálók, a bolyongó vadak.

Ígértetek, s mi hittünk. Emiatt

sokasodtunk a csillagok tövében.

Jöttünk s megyünk silány, rossz hazánkba,

a ti hazátok örök tilalom.

Nálatok fű, fa, minálunk a gyom.

Agancsunk árán úszunk a halálba.